

**HR**

**INT/949**

**Turizam i promet / praćenje**

**MIŠLJENJE**Stručna skupina za jedinstveno tržište, proizvodnju i potrošnju
 **Turizam i promet / praćenje**(samoinicijativno mišljenje)

|  |  |
| --- | --- |
| Kontakt: | int@eesc.europa.eu |
| Administrator/ica: | Silvia STAFFA |
| Datum dokumenta: | 08/02/2022 |

Izvjestitelj: **Panagiotis GKOFAS**

|  |  |
| --- | --- |
| Odluka Plenarne skupštine: | 24/03/2021 |
| Pravna osnova: | pravilo 32. stavak 2. Poslovnika(samoinicijativno mišljenje) |
|  |  |
| Nadležna stručna skupina: | Stručna skupina za jedinstveno tržište, proizvodnju i potrošnju |
| Datum usvajanja u Stručnoj skupini: | 03/02/2022 |
| Datum usvajanja na plenarnom zasjedanju: | DD/MM/YYYY |
| Plenarno zasjedanje br.: | … |
| Rezultat glasanja(za/protiv/suzdržani): | …/…/… |

# **Zaključci i preporuke**

## Europski gospodarski i socijalni odbor (EGSO) pohvaljuje izvanredne zajedničke napore koje su institucije EU-a poduzele 2021. te njihove prijedloge i mjere politike kojima je cilj pomoći poduzećima da se oporave i osigurati radna mjesta u europskim sektorima turizma, prometa i putovanja – sektorima najpogođenijima pandemijom bolesti COVID-19[[1]](#footnote-1). Međutim, učinak pandemije i posljedice za gospodarstvo i društvo još uvijek nisu potpuno vidljive. Potrebno je uložiti znatne napore kako bi se narednih mjeseci osigurali koordinirani pristup EU-a, jasna potpora malim i srednjim poduzećima (MSP) u smislu kreditiranja i financiranja, informacije o cijepljenju te sigurnosne mjere za osiguravanje sigurnog turizma, putovanja i prometa i postupne obnove turističkih tokova (uvođenjem Europskog sustava pokazatelja za turizam (ETIS) i sigurnosti u sektoru turizma[[2]](#footnote-2)).

## Turizam se neće vratiti na razinu prije pandemije: globalna međuovisnost te zelenije i digitalnije ponašanje potrošača oblikovat će nove poslovne modele. EGSO smatra da su potrebne sljedeće kratkoročne, srednjoročne i dugoročne mjere na razini EU-a te na razini država članica, odnosno regionalnoj razini.

### Kratkoročne mjere:

* osiguravanje da se u planovima oporavka EU-a i država članica na odgovarajući način uzme u obzir hotelijersko-ugostiteljski sektor (HORECA) te mikropoduzeća, posebno restorani, kako bi se osigurao njihov opstanak, EU i nacionalne vlade moraju u potpunosti poduprijeti hitne mjere financijske potpore, inicijative za izravno financiranje i privremeni okvir za mjere državne potpore nakon 2022. godine,
* očuvanje mjera financijske potpore za mikropoduzeća, posebno ona iz hotelijersko-ugostiteljskog sektora, i produljenje financiranja EU-a i nacionalnog financiranja dokle god je to potrebno i nakon prosinca 2022. godine. Pritom se ne smije podcijeniti učinak koji će trenutačan nedostatak radne snage imati na tempo oporavka,
* produljenje trajanja programa SURE na 2022. i odgađanje svih poreznih obveza prema javnim vlastima, uključujući i one nastale za vrijeme pandemije, posebno za mikropoduzeća iz hotelijersko-ugostiteljskog sektora,
* uspostava posebnog proračuna za turizam u višegodišnjem financijskom okviru i poboljšanje uvjeta i usklađenih postupaka za pristup sredstvima iz nacionalnih planova za oporavak i otpornost: primjerice održivija digitalizacija i transformacija infrastrukture, primjena načelâ „počnimo od malih” i „samo jednom”, što u praksi uključuje mikropoduzeća s manje birokracije, te uvođenje transparentnih poziva za podnošenje ponuda za turistička poduzeća i lokalna turistička tijela[[3]](#footnote-3),
* uvođenje preduvjeta za integraciju mikropoduzeća iz sektora turizma i prometa u bankarski sustav i financijski sektor putem programâ jamstva EU-a i Europske središnje banke,
* poboljšanje koordinacije diljem Europe, bolje usklađivanje zdravstvenih i sigurnosnih protokola (koje pogoduje MSP-ovima), olakšavanje putovanja građanima i poduzećima iz EU-a u zemlje izvan EU-a, održavanje granica otvorenima, smanjenje ograničenja za putnike i povećanje broja strategija i planova koordinacije između EU-a i nacionalnih vlada kako bi se ponovno uspostavili međunarodni turistički tokovi i izravna strana ulaganja,
* poticanje svih institucija EU-a, socijalnih partnera, organizacija civilnog društva te istraživačkih i akademskih tijela da doprinesu održavanju „Godine održivog turizma” 2022. i promicanju mreže izložbi i sajmova u EU-u o održivom turizmu i prometu na međunarodnim tržištima,
* uvođenje stavke „turizam” u sve projekte TEN-T-a – europske prometne koridore,
* uvođenje usklađenog sustava snižene stope PDV-a za cjelokupni sektor ugostiteljstva i turizma, koji mora biti prilagođen MSP-ovima i imati transparentne postupke, zatim financiranje alata i postupaka za pristup (jedinstveno sučelje, internetski alati, programi povezivanja s predstavnicima organizacija MSP-ova) te posebne proračunske linije za mikropoduzeća,
* osnivanje ombudsmana/tijela za nadzor provedbe mjera oporavka EU-a i pristupa likvidnosti, posebno za mikropoduzeća i mala poduzeća u sektoru turizma i prometa, te za obavljanje drugih posebnih zadaća[[4]](#footnote-4),
* osmišljavanje mehanizma EU-a za praćenje pružanja potpore mikropoduzećima i MSP-ovima na temelju postojećeg višegodišnjeg financijskog okvira (2021.–2027.).

### Srednjoročne mjere:

* izbjegavanje prezaduženosti i gubitka kreditne sposobnosti poduzeća[[5]](#footnote-5),
* davanje ovlaštenja radnoj skupini da nadzire provedbu i učinak mjera oporavka, osobito onih usmjerenih na mikropoduzeća i mala poduzeća u sektorima turizma i prijevoza,
* praćenje nacionalnih planova za oporavak i otpornost država članica kako bi se osiguralo da sadrže reforme koje se odnose na turizam,
* izrada mehanizma EU-a za praćenje pružanja potpore mikropoduzećima i MSP-ovima na temelju postojećeg višegodišnjeg financijskog okvira (2021.–2027.),
* uspostava posebne proračunske linije EU-a za turizam kako bi se u obzir uzeli važnost tog sektora i njegove potrebe nakon krize uzrokovane COVID-om 19,
* stvaranje snažnog „Europskog turističkog saveza” radi objedinjavanja inicijativa i optimizacije financiranja. EGSO mora imati važno mjesto u tom savezu.

### Dugoročne mjere:

* izrada dugoročnog strateškog plana EU-a za turizam: ubrzavanje prelaska na otporan i održiviji poslovni model u turizmu, primjerice uključivanje MSP-ova u javna/privatna partnerstva,
* davanje prioriteta strukovnom obrazovanju i osposobljavanju za MSP-ove na nacionalnoj/regionalnoj razini te poboljšanje programâ za mobilnost naučnika u sektorima turizma i prijevoza uz naglasak na digitalne vještine i vještine u području održivosti[[6]](#footnote-6), osobito u novim destinacijama i udaljenim područjima,
* oblikovanje turističkih i prometnih politika EU-a „nove generacije” kojima se može osigurati predvidljivost i stvoriti povjerenje za održiv oporavak,
* razvoj novih oblika financiranja mikropoduzeća, osobito poduzeća iz hotelijersko-ugostiteljskog sektora i onih kojima upravljaju žene, svladavanje suvremenih izazova[[7]](#footnote-7) i oporavak od posljedica pandemije bolesti COVID-19 te promišljanje o tome kako najbolje poduprijeti takva poduzeća, prema prijedlogu Njezina Veličanstva nizozemske kraljice Máxime i Globalnog partnerstva za financijsku inkluziju[[8]](#footnote-8).

## EGSO smatra da je većina preporuka iz njegova mišljenja od 18. rujna 2020. „Turizam i promet od 2020. nadalje”[[9]](#footnote-9) još uvijek dosljedna i relevantna te da ih Europska komisija nije dovoljno razmotrila u svojim planovima i savjetovanjima.

## EGSO pita EU, države članice, regionalne institucije, socijalne partnere i širi krug organizacija civilnog društva jesu li spremne na ponovno pokretanje dugoročnih ulaganja primjenom sveobuhvatnog pristupa kako bi se pružila potpora izradi okvira plavog gospodarstva i zajedničkog programa za turizam do 2030. odnosno 2050., utvrdili odgovarajući načini financiranja i proširilo kreditiranje jer nakon pandemije neće biti novčanih tokova za MSP-ove u sektoru turizma. Pod tim je uvjetima MSP-ovima nemoguće ulagati u plavo gospodarstvo dok se ne oporave i dok nisu u stanju plaćati svoje obveze.

## Ključno je da se uvedu nove politike kojima se dodjeljuju dostatna sredstva za spašavanje sektora i da se izradi dugoročno održiva, pametna i odgovorna europska politika za turizam. Nadalje, EGSO ističe važnost postojanja posebne proračunske linije EU-a za turizam i osiguravanja odgovarajućeg upravljanja kako bi se provele strateške mjere politike, uključujući uspostavu europske agencije za turizam koja bi provodila sljedeće aktivnosti:

* stvaranje zajedničkog podatkovnog područja kako bi više podataka bilo raspoloživo za upotrebu,
* provedba europskog statističkog programa za prikupljanje pokazatelja u cilju pravilnog praćenja politika za turizam i promicanje razmjene primjera dobre prakse u EU-u i kurikuluma u području održivog turizma (npr. akademija EU-a za održivi turizam namijenjena MSP-ovima),
* ponovno pokretanje međunarodne suradnje EU-a s UN-ovom Svjetskom turističkom organizacijom (UNWTO), OECD-om i radnom skupinom država G20 za turizam, u pogledu uspostave akademije EU-a za turizam namijenjene MSP-ovima i programima za „osposobljavanje voditelja osposobljavanja”, u skladu sa standardima navedenih organizacija.

## EGSO se zalaže za primjenu sveobuhvatnijeg pristupa politike i traženje održivih rješenja za osiguravanje budućnosti turizma i prometa na temelju sljedeća tri glavna zahtjeva i mogućnosti:

* vraćanje povjerenja i omogućavanje oporavka kako bi se olakšalo postupno ponovno pokretanje putovanja i zajedničke prometne povezanosti u EU-u te s državama izvan EU-a,
* učenje iz iskustva pandemije i uvedenih praksi, uvođenje posebnih pokazatelja (prilagođenih MSP-ovima) te usklađivanje podataka o učincima pandemije na sektore turizma i prometa i kretanjima u tim sektorima povezanima s pandemijom na razini EU-a, regionalnoj i međunarodnoj razini,
* davanje prioriteta programu održivog razvoja u cilju izrade dugoročnih smjernica za budućnost turizma EU-a, odnosno međunarodnog turizma.

## EGSO predlaže da se na razini EU-a ili na nacionalnoj razini uspostavi trajna stručna „radna skupina na visokoj razini za ulaganja i likvidnost mikropoduzeća i malih poduzeća”, među ostalim u sektorima turizma i prijevoza, koja bi mogla olakšati i poduprijeti provedbu mjera oporavka i djelovati kao mehanizam EU-a za praćenje s potrebnim neovisnim i transparentnim podacima o likvidnosnim tokovima za mikropoduzeća i njihovom pristupu financijskim sredstvima.

## EGSO potiče institucije EU-a, države članice, regije i socijalne partnere na razini EU-a, odnosno nacionalne socijalne partnere da dobro promisle, da uspostave zajedničke kvalitetne programe i djelotvornije alate u okviru sustava rescEU i politike smanjenja rizika od katastrofa te da razmijene primjere dobre prakse o uključivanju civilnog društva u upravljanje krizama te sprečavanje ljudskih i gospodarskih gubitaka[[10]](#footnote-10).

## EGSO smatra da će bez povjerenja potrošača industrija turizma i putovanja zaostajati za trendom sveukupnog gospodarskog oporavka. Ključni faktor za ponovno zadobivanje tog povjerenja je osiguravanje snažne zaštite prava potrošača iz Direktive o putovanjima u paket aranžmanima i povezanim putnim aranžmanima[[11]](#footnote-11), čija bi revizija trebala biti usmjerena na uklanjanje nedostataka u zakonodavstvu EU-a o pravima putnika na koje je ukazala pandemija.

## Iako prema propisima EU-a o putovanjima putnici imaju pravo na povrat novca, brojne su države članice uvele nacionalne hitne mjere koje su u izravnoj suprotnosti s tim pravom jer se njima prisiljava potrošače na prihvaćanje vaučera i/ili produžuju zakonski rokovi za povrat. Ključno je da se propisi EU-a poštuju i provode. Gotovo dvije godine pandemije ostavile su izravne i katastrofalne financijske posljedice i na turistička poduzeća, posebno na mikropoduzeća.

## EGSO stoga poziva Komisiju da razmotri izvedivost prijedloga za prilagodbu Direktive na način da države članice u budućim slučajevima više sile kao što je pandemija uvedu kolektivne jamstvene fondove kako bi se bolje uzeli u obzir interesi turističkih poduzeća u vezi s vlastitim opstankom, pri čemu se u potpunosti treba osigurati kompenzacija za potrošače.

# **Uvod i opće napomene**

## Turizam EU-a i svjetski turizam neće se vratiti na razinu prije pandemije. Učinak pandemije i njezine posljedice za društva i gospodarstvo još uvijek nisu potpuno vidljive. Prije pandemije bolesti COVID-19 turizam je izravno ili neizravno činio gotovo 10 % BDP-a EU-a i osiguravao gotovo 22,6 milijuna radnih mjesta, a EU je bio vodeće svjetsko turističko odredište s 563 milijuna međunarodnih dolazaka i 30 % svjetske dobiti 2018. Zahvaljujući udjelu od 30 % međunarodnih dolazaka 2018., EU je bio najpopularnije turističko odredište u svijetu. U 27 država članica EU-a 2018. je godine bilo više od 600 000 turističkih objekata i ukupno 1 326 049 994 rezervirana noćenja.

## Prema procjeni Zajedničkog istraživačkog centra Europske komisije (JRC) turistička industrija osigurava više od 6 % ukupnog broja radnih mjesta u EU-u. Nadalje, u nekim regijama turizam puno više doprinosi zapošljavanju i često je jedini oblik zapošljavanja za niskokvalificirane radnike. Na primjer, u regijama Kreta (Grčka), Jadranska Hrvatska (Hrvatska), Valle d’Aosta (Italija) i Kanarski otoci (Španjolska) turizam osigurava više od 30 % ukupnog broja radnih mjesta u regiji.

## Nakon različitih valova pandemije 2020. i 2021. sada vidimo razmjer posljedica bolesti COVID-19 na zapošljavanje i strašne socijalne posljedice u sektorima turizma i prometa: nepostojanje međunarodnog turizma, nedostatna i osjetljiva potražnja za robom/uslugama u području turizma (zbog modela potrošnje i promjena ponašanja u turizmu za vrijeme pandemije COVID-a 19), sve veći broj poslovnih neuspjeha i sve veća zaduženost (koja nije ograničena samo na poduzeća u sektoru turizma), poteškoće u pristupu mjerama likvidnosti i nedjelotvorni odgovori javnih uprava. Mjere ponovnog otvaranja koje se naizmjenično uvode i ukidaju, zlouporaba zelenih propusnica i nemogućnost neovisnih tijela da jamče ujednačena prava turistima/putnicima i poduzećima, složenost i često nedostatak pouzdanih informacija o trenutačnoj lokalnoj situaciji u pogledu zdravlja i sigurnosti za turiste te složeni birokratski postupci za mobilnost unutar granica EU-a isto tako ne pomažu u ponovnoj uspostavi prekogranične mobilnosti i poticanju gospodarskog oporavka.

## Valja napomenuti da su, prema nedavnom izvješću Službe Europskog parlamenta za istraživanja (EPRS)[[12]](#footnote-12), posljedice pandemije bolesti COVID-19 na različita turistička odredišta u Europskoj uniji „asimetrične i vrlo lokalizirane”.

## Kako je vidljivo iz slika 1. i 2. u izvješću EPRS-a, doprinos turizma zapošljavanju i BDP-u znatno se smanjio tijekom pandemije. U Italiji se, na primjer, doprinos turizma BDP-u prepolovio 2020. (u usporedbi s 2019.), pao je s 13,1 % na 7 %, i izgubljeno je 337 000 radnih mjesta. U usporedbi sa Sjedinjenim Američkim Državama u nekim je državama članicama EU-a (primjerice Njemačka, Italija i Francuska) zabilježen veći gubitak u pogledu BDP-a, ali manji gubitak u pogledu radnih mjesta.

## Dvadeset jedan mjesec nakon izbijanja pandemije u Europi svjetski se sektori turizma i prijevoza još uvijek suočavaju s nezapamćenom krizom[[13]](#footnote-13).

## U urbanim područjima EU-a nastali su neki „novi” obrasci putovanja na posao i s posla te kupnje prilagođeni ograničenjima putovanja koje su uvele vlasti, kao što su više pješačenja, vožnje biciklom, putovanja automobilom i kupnje na internetu umjesto putovanja javnim prijevozom. U mnogim državama članicama EU-a zbog ograničenja povezanih s pandemijom bolesti COVID-19 osobito starije osobe nisu mogle zadovoljiti potražnju za sezonskim turizmom i prijevozom.

## Pad potražnje u međunarodnom turizmu od 70 % utjecao je na putovanja željeznicom, brodovima za kružna putovanja, putničkim brodovima i avionima, što je prouzrokovalo gubitke prihoda i radnih mjesta u oba ta sektora i u sektorima koji o njima ovise (primjerice u industriji i maloprodaji). Iako je učinak na prijevoz tereta do sada bio skroman, očekuje se da će se narednih godina taj sektor smanjiti, osobito ako gospodarstvo bude u recesiji. Stoga bi tim sektorima trebalo posvetiti odgovarajuću pozornost u planovima oporavka EU-a i država članica.

## Ti su fenomeni te nedavni požari u južnoj i poplave u sjevernoj Europi pokazali, osim tragičnih ljudskih i gospodarskih gubitaka, da konvencionalne politike i postojeći slabi mehanizam rescEU ne daju očekivane rezultate te da nisu prikladni za modele dugoročnog održivog razvoja.

# **Za „sljedeću generaciju” politika turizma i prometa EU-a**

## Potreban je novi pristup „sljedeće generacije” koji je usklađeniji i koji se temelji na europskim i nacionalnim opcijama politike za kratkoročnu, srednjoročnu i dugoročnu otpornost te potpuni oporavak turizma i prometa. Ključna zajednička načela trebala bi biti u središtu novog političkog, društvenog i gospodarskog programa EU-a kako bi se:

* ponovno uspostavilo povjerenje u sektore turizma i prometa EU-a (koji se uglavnom sastoje od mikropoduzeća i samozaposlenih osoba) među radnicima, građanima, turistima/putnicima te privatnim i javnim ulagačima na razini EU-a, odnosno globalnoj razini,
* doprinijelo promišljanjima o postojećim sektorima turizma i prometa EU-a u cilju promicanja otpornosti i oporavka u smjeru „trostruke tranzicije” (zdravstvena, digitalna, zelena),
* potražnja vratila na razinu prije pandemije bolesti COVID-19 i kako bi se promovirala nova ulaganja pristupačna za MSP-ove u održivi i dugoročni rast sektorâ i nakon razdoblja 2021.–2027.

## Nedavni paket mjera Europske komisije „Spremni za 55 %” omogućuje EU-u da ostvari ciljeve smanjenja emisija stakleničkih plinova na kontinentu navedene u Europskom zakonu o klimi. Prijedlozi iz tog paketa utječu i na europske prometne i turističke ekosustave. Ako te mjere ne budu osmišljene u skladu s odgovarajućom politikom, prijedlozi neće dovesti do oblikovanja turističkih i prometnih politika EU-a „sljedeće generacije”. Naprotiv, predložene mjere mogle bi dovesti do znatnog povećanja regulatornih troškova za velika i mala poduzeća iz EU-a te naštetiti njihovoj konkurentnosti u odnosu na prijevozna i turistička poduzeća izvan EU-a koja su smještena na granicama EU-a, čime bi se ugrozila radna mjesta u EU-u u tim sektorima. Regije EU-a koje u velikoj mjeri ovise o turizmu bile bi stoga posebno pogođene. U novom pristupu „sljedeće generacije” stoga bi trebalo obratiti pozornost na troškovni učinak tog zakonodavnog paketa na europske prometne i turističke ekosustave i pobrinuti se za to da se ne ugrozi njihova (međunarodna) konkurentnost. Samo se na taj način može očuvati zaposlenost i konkurentnost u Europi, izbjeći istjecanje ugljika i zajamčiti uspjeh novog pristupa „sljedeće generacije”.

# **Dobar početak: nove spoznaje EU-a**

## Potpuno iskorištavanje fleksibilnosti privremenog okvira za mjere državne potpore trebalo bi biti zajamčeno do kraja 2022., a u istom bi razdoblju trebao biti operativan i program SURE koji je važan u pogledu nezaposlenosti. Međutim, da bi paket ispunio očekivanja u pogledu učinka i djelotvornosti, potrebna je veća uključenost društvenih aktera i organizacija MSP-ova.

## No za likvidnost, financijske programe i programe dokapitalizacije dostupne malim poduzećima i MSP-ovima iz hotelijersko-ugostiteljskog sektora još je uvijek hitno potrebna intervencija politike kojom bi se te mjere i programi produljili do kraja razdoblja 2022.–2023.

## Za podnesene nacionalne planove za oporavak i otpornost i novi višegodišnji financijski okvir (2021.–2027.) potreban je jači i usklađeni sustav zajedničkih metodologija i razmjene političkih praksi (uključujući europski semestar) u cilju osiguravanja potrebnog simetričnog gospodarskog oporavka EU-a, poštenog tržišnog natjecanja među javnim i privatnim akterima, osobito MSP-ovima iz hotelijersko-ugostiteljskog sektora, na nacionalnoj/regionalnoj/lokalnoj razini te u cilju socijalne konvergencije i uključenosti.

## Raspodjela i trošenje sredstava u postojećim rokovima ovisit će o nacionalnim planovima za oporavak i otpornost. Ovisno o državi članici EU-a, turizam je pokriven mjerama koje su specifične za turizam i kojima se modernizira sektor ili horizontalnim mjerama relevantnima za sve sektore. Stoga smo izradili kratkoročni do srednjoročni/dugoročni okvir s četiri glavna stupa politike na kojima temeljimo konačne zaključke i preporuke.

## **PRVI STUP: Likvidnost, oporavak u području zapošljavanja i vraćanje povjerenja poduzetnika**

### Budući da nema jasnih i ažuriranih informacija o očekivanom učinku financijske potpore koja je mikropoduzećima i MSP-ovima dodijeljena u okviru Komisijina programa za oporavak iz Europskog investicijskog fonda (EIF), EGSO izražava zabrinutost i predlaže:

* uspostavu radne skupine za nadzor provedbe mjera oporavka, osobito onih usmjerenih na mikropoduzeća i mala poduzeća u sektorima turizma i prijevoza,
* praćenje nacionalnih planova za oporavak i otpornost država članica kako bi se ocijenilo sadrže li reforme koje se odnose na turizam,
* izradu mehanizma EU-a za praćenje pružanja potpore mikropoduzećima i MSP-ovima na temelju postojećeg višegodišnjeg financijskog okvira (2021.–2027.),
* uspostavu posebne proračunske linije za turizam kako bi se u obzir uzeli važnost tog sektora i njegove potrebe nakon krize uzrokovane bolešću COVID-19,
* provedbu programâ druge prilike i ranog upozorenja za turizam i mala prijevoznička poduzeća te novog programa za solventnost MSP-ova koji je jednostavan za upotrebu,
* navedene inicijative i prijedloge trebalo bi objediniti u „Europski turistički savez”, čime bi se omogućila bolja usmjerenost na probleme, rješenja i financiranje. EGSO će doprinijeti sudjelovanjem u raspravama i radu tog saveza.

## **DRUGI STUP: Mreže za razmjenu znanja i podataka i pripravnost, zdravlje i sigurnost, ublažavanje rizika**

### Turizam utječe na gospodarstvo, prirodni i izgrađeni okoliš, lokalno stanovništvo u turističkim odredištima i na same posjetitelje. Politike kojima je cilj učiniti turizam održivijim i ispuniti njegov potencijal kako bi mogao doprinijeti postizanju ciljeva održivog razvoja ograničene su nedostatkom statističkih podataka o održivosti turizma. Ako je održivost turizma prioritet, i mjerenje turizma mora biti prioritet.

### Svjetska turistička organizacija (UNWTO), u suradnji sa Statističkim odjelom Ujedinjenih naroda (UNSD), pomaže vodećim državama i institucijama da izrade statistički okvir za mjerenje održivosti u turizmu. Međunarodne agencije ističu sve veću potrebu za mjerenjem održivosti turizma u svim njegovim dimenzijama – gospodarskoj, društvenoj i ekološkoj – a EU bi svojim nacionalnim iskustvima mogao doprinijeti i postaviti ujednačene standarde u tom pogledu.

## **TREĆI STUP: Srednjoročni/dugoročni načini tranzicije**

### Industrijskom strategijom EU-a trebalo bi dodatno ubrzati zelenu i digitalnu tranziciju te povećati otpornost industrijskih sektora EU-a čiji su ključni dio mikropoduzeća i MSP-ovi, osobito u sektorima turizma i prometa. Zajedničko osmišljavanje „načina tranzicije” za turizam s organizacijama civilnog društva, socijalnim partnerima, svim javnim i regulatornim tijelima trebalo bi biti popraćeno sveobuhvatnim pristupom koji je potreban za uspoređivanje održivih scenarija i promišljanje o rješenjima politike za turizam, hotelijersko-turistički sektor i promet na razini EU-a te na nacionalnoj i regionalnoj razini.

## **ČETVRTI STUP: Upravljanje i resursi**: uloga organizacija civilnog društva u politikama održivog turizma i prometa „sljedeće generacije” (nacionalni planovi za oporavak i otpornost)

## Europska komisija pokrenula je sedam vodećih inicijativa pa potiče države članice EU-a da predlože ulaganja i reforme u tom pogledu. Neke od tih inicijativa, kao što su one navedene u nastavku, mogu rezultirati ulaganjima u turizam:

* obnova: obnavljanje turističke infrastrukture kako bi se poboljšala njezina energetska učinkovitost (zgrade gotovo nulte energije), pristupačnost i upravljanje resursima te izradili kružni poslovni modeli (primjerice za gospodarenje hranom i otpadom) i potaknula održiva strana izravna ulaganja, odnosno izravna ulaganja EU-a,
* prekvalifikacija i nadogradnja vještina: osiguravanje osposobljavanja za poduzetnike u turizmu, osobito mikropoduzeća, radnike i upravitelje destinacijama kako bi se poduprla zelena i digitalna tranzicija,
* modernizacija: podupiranje digitalizacije javnih uprava nadležnih za politiku turizma i promicanje razmjene podataka među javnim upravama, upraviteljima destinacijama i poduzećima,
* punjenje i opskrba: ulaganje u čistu mobilnost i bolja povezanost s turističkim odredištima, osobito turističkim žarišnim područjima (primjerice prijevoz vodnim putovima, autobusi, javni prijevoz),
* uvođenje posebne stavke „turizam” u projekte TEN-T (europski prometni koridori) omogućit će uzimanje u obzir njegovih posebnosti.

## Državama članicama i institucijama EU-a trebat će jaki okvir za partnerstvo s europskim, nacionalnim, regionalnim i socijalnim partnerima (socijalni dijalog). Od organizacija civilnog društva na razini EU-a, odnosno na nacionalnoj razini te drugih dionika zatražit će se (osim potpune uključenosti u europski semestar, nadzor tržišta itd.) da igraju proaktivnu ulogu i ulogu koja donosi dodanu vrijednost na svim razinama, a neki zajednički dugoročni ciljevi, zajednički vremenski okviri i nova gospodarska konvergencija osigurat će socijalnu inkluziju. Hitno je potrebno planirati unaprijed i poduzeti mjere u okviru detaljne ponovne procjene, konkretnog programa zajedničke politike i nacionalnih obveza kako bi se izradio održiviji, privlačniji i međusobno povezani poslovni model za turizam i promet koji će odgovarati novim zahtjevima globalnog tržišta i promijenjenim načinima života.

Bruxelles, 3. veljače 2022.

Alain COHEUR
Predsjednik Stručne skupine za jedinstveno tržište, proizvodnju i potrošnju

\_\_\_\_\_\_\_\_\_\_\_\_\_

1. Komunikacija Komisije „Europa na djelu: oporavak i priprema za sljedeću generaciju” COM(2020) 456 final, potpora u okviru kohezijske politike za razdoblje 2021.–2027. te paket mjera za zaštitu zdravlja i sigurnosti kao što su politika cijepljenja, EU digitalna COVID potvrda, minimalni standardi za dobivanje Europskog pečata sigurnosti turizma u kontekstu COVID-a 19 i ostale mjere. [↑](#footnote-ref-1)
2. [https://s3platform.jrc.ec.europa.eu/digitalisation-and-safety-for-tourism?p\_l\_back\_url=%2Fsearch%3Fq%3Dtourism](https://s3platform.jrc.ec.europa.eu/digitalisation-and-safety-for-tourism?p_l_back_url=/search?q=tourism). [↑](#footnote-ref-2)
3. Glavna područja interesa u „turističkoj tranziciji” za organizacije mikropoduzeća i šire skupine dionika su: zeleniji turizam (kružni turizam, pristupačni turizam za sve, ugljično neutralna mobilnost, znanje o održivosti, održiva potrošnja), digitalizacija (analiza podataka i aktualno iskustvo, digitalni neprekidni turizam i virtualna iskustva, destinacije omogućene tehnologijom, transformacija sudjelovanja u stvaranju vrijednosti, digitalno osnaživanje te znanje pružatelja i korisnika turističkih usluga) i otpornost (sposobnost prilagodbe promjenjivog svijeta turizma, usavršavanje i osiguravanje kvalitetnih radnih mjesta u turizmu, upravljanje destinacijama radi osiguravanja dobrobiti za sve, potpora vlasničkim ulaganjima, pristupačnost i društveni učinak turizma na klimatske promjene, starenje i digitalni jaz). [↑](#footnote-ref-3)
4. Druge zadaće tog ombudsmana/tijela: praćenje aktivnosti država članica povezane s nacionalnim planovima za oporavak i otpornost kako bi se ocijenilo jesu li reforme povezane s turizmom dosljedno provedene, praćenje „druge prilike” i „programa ranog upozoravanja” za turistička i mala prijevoznička poduzeća te novog programa solventnosti koji je jednostavan za upotrebu za MSP-ove te stvaranje uvjeta za posebnu proračunsku stavku za turizam koja odražava važnost tog ekosustava i njegove potrebe u razdoblju nakon krize uzrokovane COVID-om 19. [↑](#footnote-ref-4)
5. Mjere: restrukturiranje dužničkog kapitala, jačanje sposobnosti udruživanja i grupiranja mikropoduzeća, promicanje vlasničkog kapitala i osiguravanje poreznih poticaja privatnim ulagačima te podupiranje mehanizama ranog upozoravanja u slučaju malih poduzeća kojima prijeti rizik od nesolventnosti. [↑](#footnote-ref-5)
6. Preporuka Vijeća od 15. ožujka 2018. o europskom okviru za kvalitetna i učinkovita naukovanja, [SL C 153, 2.5.2018., str. 1.](https://eur-lex.europa.eu/legal-content/HR/TXT/?uri=CELEX%3A32018H0502%2801%29) [↑](#footnote-ref-6)
7. Njezino Veličanstvo kraljica Máxima, u svojstvu posebne zagovornice glavnog tajnika UN-a za inkluzivno financiranje za razvoj (UNSGSA), održala je govor na sastanku na vrhu skupine G20 u Rimu 31. listopada 2021., www.unsgsa.org. [↑](#footnote-ref-7)
8. Globalno partnerstvo za financijsku uključenost inkluzivna je platforma za sve države iz skupine G20. [↑](#footnote-ref-8)
9. [SL C 429, 11.12.2020., str. 219.](https://eur-lex.europa.eu/legal-content/hr/TXT/PDF/?uri=OJ:C:2020:429:FULL&from=EN) [↑](#footnote-ref-9)
10. UN-ov Okvir iz Sendaija za smanjenje rizika od katastrofa 2015.–2030.; mreža MSP-ova za razmjenu znanja i pokazni centri za pripravnost, <https://www.europeansmeacademy.eu/news/improving-preparednes-response-to-eu-natural-and-man-made-disasters/>. [↑](#footnote-ref-10)
11. Direktiva (EU) 2015/2302 Europskog parlamenta i Vijeća od 25. studenoga 2015. o putovanjima u paket aranžmanima i povezanim putnim aranžmanima, [SL L 326, 11.12.2015., str. 1.](https://eur-lex.europa.eu/LexUriServ/LexUriServ.do?uri=OJ:L:2015:326:SOM:hr:HTML) [↑](#footnote-ref-11)
12. [Skupina Europskog parlamenta za strateško promišljanje, *Relaunching transport and tourism in the EU after COVID-19* (Ponovno pokretanje prometa i turizma u EU-u nakon pandemije bolesti COVID-19), veljača 2021.](https://www.europarl.europa.eu/thinktank/hr/document/IPOL_STU%282021%29652235) [↑](#footnote-ref-12)
13. Kriza je najviše utjecala na mala poduzeća i samozaposlene osobe u lancima vrijednosti i opskrbe navedenih sektora te na radnike i društva i njihove kapacitete za stvaranje otpornosti. [↑](#footnote-ref-13)